‘Harde werk begin nóú’ – KolisiSpringbokkaptein Siya Kolisi. (Foto: Rodger Bosch/AFP) Springbokkaptein Siya Kolisi het die naweek ŉ foto van hom – in sy hospitaalbed, maar met ŉ groot glimlag – op sosiale media gedeel en gesê dat sy knieoperasie goed afgeloop het. “Die harde werk begin nóú,” het hy geskryf. “Baie dankie vir al die gebede, boodskappe en ondersteuning.” By hom op die foto in die Kaapstadse hospitaal is sy vrou, Rachel, en twee kinders. Rachel het Vrydag ook haar man se nasionale orde, wat pres. Cyril Ramaphosa aan hom toegeken het, namens die gewilde Bok ontvang. Kolisi, wat die Bokke in 2019 in Japan na Wêreldbekerglorie gelei het, asook na ŉ reeksoorwinning oor die Britse en Ierse Leeus in 2021, is een van vyf mense wat die Orde van Ikhamanga in goud vir sy inspirerende leierskap en bydrae tot rugby ontvang het. Kolisi het Vrydag die knieoperasie ondergaan en dít boonop net vier maande voor die Wêreldbeker-rugbytoernooi. Die 31-jarige flank is verlede naweek tydens ŉ Verenigde Rugbykampioenskap-wedstryd in Durban beseer, wat vrese laat ontstaan ​​het dat hy die Wêreldbeker-toernooi in Frankryk, wat op 8 September begin, kan misloop. Die name van Handré Pollard, Lukhanyo Am, Eben Etzebeth, Steven Kitshoff en Duane Vermeulen word reeds genoem as moontlike opvolgers vir die Bokkaptein. A post shared by Siya Kolisi (@siyakolisi) Kolisi het geen aanduiding daaroor gegee of hy betyds gaan herstel om die Springbokke in die toernooi, wat begin met ŉ wedstryd teen Skotland in Marseille op 10 September, aan te voer nie. Aanvanklik is daar gevrees dat die operasie Kolisi tot nege maande lank op die kantlyn sou hou, maar ŉ bron het die afgelope week aan AFP gesê die “prentjie lyk nou minder donker as aan die begin van die week”.